钦定古今图书集成/方舆汇编/职方典/第1281卷 > 《法华寺新作西亭记》前人
## 钦定古今图书集成/方舆汇编/职方典/第1281卷 > 《法华寺新作西亭记》前人

法华寺居永州，地最高，有僧曰觉照。照居寺西庑下
庑之外有大竹数万，又其外山形下绝，然而薪蒸篠
簜，蒙杂拥蔽，吾意除而伐之，必将有见焉。照谓余曰：
“是其下有陂池芙蕖，申以湘水之流，众山之会，果去
是其见远矣。”遂命仆人持刀斧群而剪焉。丛莽下颓，
万类皆出，旷焉茫焉，天为之益高，地为之加辟，丘陵
“山谷之峻，江湖地泽之大，咸若有增广之者。”夫其地
之奇，必以遗乎后，不可旷也。余时为州司马，官外常
员，而心得无事，乃取官之禄秩以为亭，其高且广，盖
方丈者二焉，或异照之居于斯，而不蚤为是也。余谓
昔之上人者，晨起宴坐，足以观于色空之实，而游乎
物之终始。其照也逾寂，其觉也逾有。然则向之碍之
者，为果碍耶？今之辟之者，为果辟耶？彼所谓觉而照
者，吾讵知其不由是道也？岂若吾族之挈挈于通塞
有无之方以自狭耶？或曰：“然则宜书之。”乃书之于石。